ANC in KZN veroordeel ‘openlike geweld’Skermgreep uit die video Super Zuma, die ANC se sekretaris in KwaZulu-Natal, het die video waarin lyfwagte van Bheki Ntuli, streeksekretaris van Ethekwini, gewere rondswaai en gewelddadige uitlatings maak ten sterkste veroordeel. Zuma het Saterdag gesê dié video, wat soos ŉ veldbrand op sosiale media versprei het, is onverantwoordelik en dra boonop by tot die persepsies dat KwaZulu-Natal ontstabiel, wetteloos en uiters gevaarlik is – iets waaraan die regering glo doelbewus werk om te verander. In die video kan gesien word hoe die lyfwagte minstens drie gewere laai en herhaaldelik sê: “Die hond sal vrek vandag”. Zuma het gesê hy het Vrydag met Ntuli vergader om meer oor die voorval te wete te kom, maar sy het geweier om die veiligheidsmaatskappy waarvoor die lyfwagte werk se naam bekend te maak. Ntuli het die lyfwagte glo Donderdag reeds afgedank. “Dit is ŉ onsmaaklike situasie en iets wat ons wil vermy. Jy kan nie met gewere speel nie, selfs al word dit op ŉ grappige wyse gedoen. Ons probeer baie hard om die persepsie omtrent KwaZulu-Natal te verander. ŉ Mens kan in die video sien dit lyk asof hulle net grap, maar jy kan nie oor sulke goed grappe maak nie,” het hy gesê. Die ANC het vroeër vandeesweek gesê hy is “geskok en getraumatiseerd” deur die video. “In ŉ provinsie waar ons sukkel met ŉ toename in politieke moorde kan sulke gedrag en openlike geweld nie toegelaat word nie,” het ŉ verklaring gelui. “Die ANC in Ethekwini sal die inhoud van die video bestudeer en indien dit waar is, sal stappe gedoen word.” Aldus die verklaring wil die ANC in die streek dit ook duidelik stel dat veiligheidspersoneel privaat bekom word en dat hulle werknemers is van ŉ private maatskappy. “Dit is ook onmoontlik vir die streeksekretaris of enige ander leier om te weet wat veiligheidswagte of enige ander personeellede in hul afwesigheid doen. Daar sal in hierdie verband met die maatskappy ŉ gesprek gevoer word.” Jacaranda FM het die video op YouTube gelaai: